ՀԻՄՆԱՎՈՐՈՒՄ

«2022-2026 ԹՎԱԿԱՆՆԵՐԻ ՀՆԳԱՄՅԱ ԶԱՐԳԱՑՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

Համայնքի հնգամյա զարգացման ծրագիրը համայնքի սոցիալ-տնտեսական իրավիճակի վերլուծության և առկա հիմնախնդիրների բացահայտման, ֆինանսական, տնտեսական, բնական և մարդկային ռեսուրսների գնահատման արդյունքում նպատակային զարգացման տեսանկյունից ձեռնարկվելիք քայլերի ամբողջությունն արտահայտող փաստաթուղթ է, որը նախատեսում է ռազմավարական կտրվածքով համայնքի հիմնախնդիրների արդյունավետ լուծումը: Ներկայացվող ՀՀԶԾ-ն առաջիկա հինգ տարիների համար հանդիսանալու է Աբովյան համայնքի զարգացման համար հիմք հանդիսացող հիմնական փաստաթղթերից մեկը: Ծրագրի նպատակն է ապահովել համակարգային բարեփոխումներ՝ նոր մոտեցումների կիրառմամբ՝ հաշվի առնելով քաղաքացու շահերի և իրավունքների պաշտպանությունը:  
ՀՀ Կոտայքի մարզի Աբովյան միավորված համայնքի 2022-2026թթ. հնգամյա զարգացման ծրագիրը մշակվել է՝ հիմք ընդունելով «Տեղական ինքնակառավարման մասին» ՀՀ օրենքի 18-րդ հոդվածի 1-ին մասի 4-րդ կետը, 42-րդ հոդվածի 1-ին մասի 11-րդ կետը, 82-րդ հոդվածի դրույթները, ինչպես նաև համայնքի զարգացման ծրագրի մշակման մեթոդական ուղեցույցը:  
 Ծրագրի իրականացման գործընթացում, որպես գերակա սկզբունք որդեգրվել է Աբովյանի համայնքապետարանի գործունեության թափանցիկության և բնակչությանը լիարժեք հաշվետու լինելու ապահովումը, մարդու իրավունքների, հանրային տարածքների, շրջակա միջավայրի և պատմամշակութային ժառանգության պաշտպանության գերակա սկզբունքներով որոշումների կայացումը, համայնքի կառավարման ներառականության ապահովումը, իրավահավասար ու ներդաշնակ համակեցության մշակույթի հանրահռչակումն ու ձևավորումը։  
 Աբովյան համայնքի 2022-2026 թվականների հնգամյա զարգացման ծրագրով համայնքի տնտեսության զարգացման գործում մեծ կարևորություն է տրվում համայնք-մասնավոր հատված համագործակցությանը և համատեղ իրագործվող ծրագրերի շրջանակի ընդլայնմանը։  
ՀՀԶԾ-ն կազմելիս նախ և առաջ կատարվել է տվյալների հավաքագրման աշխատանքներ՝ Աբովյան համայնքի իրավիճակի ուսումնասիրություն, առկա խնդիրների վերհանում, գնահատում, անցկացվել են քննարկումներ և կատարվել ծրագրերի կազմման աշխատանքներ՝ հիմք ընդունելով առաջնային կարևորություն ունեցող առկա հիմնախնդիրները և ֆինանսավորման հնարավորությունները:

Ծրագրում կատարվել է համառոտ պատմական ակնարկ, ներկայացվել Աբովյան համայնքի սոցիալ-տնտեսական վիճակի, ֆինանսական իրավիճակի վերլուծություն, գնահատում և կանխատեսում, հավաքագրվել և ներառվել են ժողովրդագրական տվյալներն՝ ըստ բնակավայրերի, ուժեղ, թույլ կողմերի վերլուծություններն՝ ըստ բնակավայրերի, համայնքին սպառնացող վտանգները և զարգացման հիմնական հնարավորությունները: Սահմանվել է համայնքի տեսլականը, դրա իրագործման ռազմավարությունը: Կատարվել է համայնքի ոլորտային ծրագրերի ցանկի կազմման աշխատանքներ և սահմանվել ըստ առաջնահերթության:  
 ՀՀԶԾ–ում ընդգրկված առաջնահերթ ծրագրերից են՝   
1) քաղաքաշինության ոլորտի բարեփոխումները,  
2) հասարակական տրանսպորտի համակարգային բարեփոխումները,   
3)բնակարանային-կոմունալ տնտեսության ոլորտում իրականացվող բարեփոխումները, 4)բնապահպանության ոլորտում անցկացվող բարեփոխումները,  
5) կրթության բնագավառի բարեփոխումները:  
 Հիմք ընդունելով վերոշարադրյալը և նկատի ունենալով այն հանգամանքը, որ համայնքի ղեկավարը համայնքի հնգամյա զարգացման ծրագիրը մշակելիս հաշվի է առնում բնակչության կենսական շահերը, համայնքի այլ զարգացման ծրագրերը՝ ավագանու հաստատմանն է ներկայացվում Աբովյան համայնքի 2022-2026 թվականների հնգամյա զարգացման ծրագրի նախագիծը:

ՀԱՄԱՅՆՔԻ ՂԵԿԱՎԱՐ Է. ԲԱԲԱՅԱՆ